《张掖门送座主朱公旅榇还归德》
明代·梁有誉

丹旐遥驰睢水滨，都门恸哭起行尘。乾坤尚想凌云赋，烽火空伤报国身。

季子剑留悲异日，中郎书在与何人。南湖烟水秋应惨，不过西州亦怆神。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。